Indgår aftale med Maj Invest om salg af afrikansk mejeri.

Den vestafrikanske mejerikæde Fan Milk er blevet solgt til Abraaj Group, der forventes at overtage Fan Milk inden december i år. Familien Emborg fra Aalborg er majoritetsaktionær i Fan Milk, og de er blevet enige med Maj Invest Equity om at sælge deres aktiepost. Det skriver food-supply.dk. Ingen af parterne ønsker at oplyse, hvad deres aktieposter er solgt for, men i 2007 købte Maj Invest 37 % af aktierne for 100 mio. kr., og ifølge Børsens beregninger er den aktiepost siden steget til omkring 1,5 mia. kr. Virksomheden havde sidste år en omsætning på 880 mio. kr. - Fan Milk har været på en fantastisk rejse. Der var ikke meget hjælp at hente, da man startede produktionen op i Ghana i 1960. Dette er historien om et lille ismejeri i Afrika, om en dansk entreprenør, der rejser ud i verden og prøver lykken, og som har været villig til at arbejde for sagen selv om det ikke lykkes i første omgang, siger bestyrelsesformand Preben Sunke ifølge food-supply.dk. Erik Emborg grundlagde tilbage i halvtredserne den første mejerivirksomhed i Ghana, og siden har Fan Milk spredt sig til en lang række vestafrikanske lande som Ghana, Nigeria, Togo, Benin og Burkina Faso.